Carlo Ancelotti í síðasta leiknum sínum með Napoli liðið . Getty / Francesco Pecoraro Carlo Ancelotti missti starfið sitt hjá ítalska félaginu Napoli í gær þrátt fyrir 4 - 0 stórsigur og sæti í sextán liða úrslitum Meistaradeildarinnar . Arnar Björnsson skoðaði tíma Carlo Ancelotti og viðbrögð leikmanna Napoli við brottrekstri hans . „ Vonandi verður Ancelotti hjá okkur í mörg ár , hann er sigurvegari og við þurfum þannig mann fyrir verkefnið okkar “ , sagði forseti Napoli Aurelio De Laurentiis þegar félagið réði Carlo Ancelotti í maí í fyrra . 556 dögum síðar var forsetinn búinn að fá nóg og rak hann nokkrum mínútum eftir að Napoli tryggði sér sæti í 16 - liða úrslitum meistaradeildarinnar með stórsigri á Genk . Þetta er aðeins í þriðja sinn sem Napoli kemst þetta langt í keppninni . Ancelotti var ráðinn knattspyrnustjóri Napolí í maí sama dag og Maurizio Sarri yfirgaf liðið til að taka við stjórastarfinu hjá Chelsea . Undir hans stjórn varð Napoli í 2. sæti í serie A á síðustu leiktíð og rétt missti af því að komast í 16 - liða úrslit meistaradeildarinnar , Liverpool hafði betur á markamun . Á þessari leiktíð hefur Napoli lent í basli í serie A og hefur ekki unnið í sjö síðustu leikjum . Liðið er í 7. sæti með 21 stig eins og Parma sem sækir Napolí heim um helgina . Liðið er 17 stigum á eftir Inter sem er í 1. sæti . Í 72 leikjum undir stjórn Ancelotti vann Napoli 38 , gerði 19 jafntefli og tapaði 15 leikjum . Napoli skoraði 126 mörk í þessum leikjum en fékk á sig 71 . Sem knattspyrnumaður átti Ancelotti farsælan feril , lék með Parma , Roma og AC Milan og lék 26 landsleiki á miðjunni hjá Ítölum á árunum 1981 - 1991 . Napoli var níunda liðið sem hann stjórnar og liðin hans hafa sankað að sér titlum . Greinilegt er að leikmenn Napoli sakna stjórans , þeir hafa verið duglegir að senda honum kveðjuóskir á samfélagsmiðlum . Pólski framherjinn Arkadiusz Milik sem skoraði þrennu í gærkvöldi segir á Instagram : „ Takk meistari fyrir stuðninginn , undir þinni stjórn hef ég bætt mig sem leikmaður og einnig sem manneskja “ . Fyrirliðinn Lorenzo Insigne lenti nokkrum sinnum í deilum við Ancelotti en hann segir á Instagram : „ Takk fyrir mig . Það var heiður að vinna með þér og á þessum tveimur árum hef ég kynnst sérstökum manni og ég óska þér alls hins besta “ . Hægri bakvörðurinn Giovanni Di Lorenzo sparar ekki stóru orðin : „ Þú gafst mér sjálfstraust og hjálpaðir mér að bæta mig sem knattspyrnumaður . Þú gafst mér fyrsta tækifærið í meistaradeildinni og hjálpaðir mér að vinna mér sæti í landsliðinu “ . Hinn sextugi Ancelotti verður væntanlega ekki lengi án atvinnu . Arsenal og Everton eru bæði að leita að knattspyrnustjóra og eru væntanlega þegar búin að setja sig í samband við umboðsmann Ancelotti . Það má finna frétt Arnars Björnssonar um Carlo Ancelotti hér fyrir neðan .